de de en da da sv sv da da da da da da da sv da da da da da da da da da da da da da da da da sv da da en en da da en da da da da sv da da en da da da da da da da da da de es en es tr es es da da sv da it en da en en en nl da fr da de et en en de nb en en lmo sv en en en nb en nb de da de en sv en de en sv en de en sv en de en sv en en
Dagbog Vrådal 2020 – TEAM hals- und beinbruch
Dette skulle gerne blive en lidt mere levende del af hjemmesiden hvor gæster selv kan skrive nye indlæg og kommentere eksisterende.
God fornøjelse;-) Click her for at komme til www.teamhub.dk
Vi startede dagen MEGET tidligt med fælles morgenmad på Karlsbergvej kl. 05.30. Efter noget lækkert franskbrød, blev det sidste habengut pakket i de 2 biler, og så satte vi ellers kursen mod Hirtshals. Elastikken til den bagerste i30 sprang dog på vej op til Hirtshals for pludselig blev den førende bil overhalet af den bil som Kim troede var Hanne-Mie og Bo men det var ikke dem og bagved var der nu ikke andre biler i sigte. Efter et kort telefonopkald fik vi kontakt og vi nåede check-in i Hirtshals 1 min før tidsfristen.
På færgen fandt vi plads i oase-området men det var dog også en del lade efterskoleelever som lå tilfældigt spredt over gulvet og rodede så vi flyttede plads til sportsbaren hvor vi kunne råde over en 4 pers. sofa og 4 stole så der var meget bedre plads. Selve færgeoverfarten gik ok, men der var dog en del blæst, hvilket resulterede i 2 stk. lettere søsyge unger. Heldigvis kunne det afhjælpes med lidt frisk luft oppe på det øverste dæk. Dog var alle lettede da vi kom i læ af Norge, og søgangen aftog.
Efter en forholdsvis uproblematisk kørsel fra færgen og til vores dejlige hytte (nr. 408 i år) i Vrådal (der var dog lidt modstridende GPS-oplysninger så vi fik set de små veje langs fjorden mod Kragerø inden vi fandt den kendte vej mod Drangedal). Herefter gik det stærkt med at få læsset bagage og ski af og indrette os i den dejlige hytte. Og eftersom Milo var turens mindste mand, skulle han selvfølgelig have det største soveværelse. Aviaya valgte også sit soverum, og så var det op til turens resterende deltagere at vælge mellem de soverum der var tilbage.
Vi forsøgte at få gang i brændeovnen, men det resulterede i en hel del røg i hytten men ingen varme. Brænde kunne vi heller ikke finde meget af, så vi besluttede at opgive projektet til næste dag og samtidig få fat i noget mere brænde.
Aftensmaden stod på delikate pølser og pasta – mums! Herefter var der hygge og afslapning i hytten med en enkelt GT, indtil sengene kaldte på os.
Hytten vågnede op over en god times tid fra kl ca. 06:45 til 07:45, og herefter blev den lækre morgenmad, bestående af lune rundstykker, indtaget under højt humør.
Kim og Bo travede herefter ned til liftkontoret for at rekvirere liftkort til ungerne, Kim, Anne-Mette og Bo. På denne tur formåede Kim at indkassere turens første styrt, da der var ekstremt glat. Heldigvis var der ingen brækkede lemmer. Vel nede ved liftkontoret virkede liftkort-automaten til alt held ikke, for da mændene købte kortene ved skranken istedet, fik de 20% i rabat i forhold til den oprindelige pris i automaten – så det var ikke så skidt endda 🙂
Vel hjemme igen kastede vi os over den altid spændende påklædning til at komme ud og stå på ski. Og i år lykkedes det stort set uden at ungerne fik hysteriske anfald og de voksne omkom af overophedning inden vi kom ud i sneen.
Vi startede med nogle gode nedløb på Danskerbakken, hvor vi lige fik styr på skiene og varme i benene, inden vi i samlet flok drog med stolehejsen op på toppen af pisten og fik nogle særdeles dejlige nedløb, inden vi atter vendte snuderne mod Mormor og hytten til en omgang lækker middagsmad.
Efter maden tog Kim og Anne-Mette atter den isede off-piste sti hen mod liften, mens Bo og Hanne-Mie kylede ungerne og deres skiudstyr bag i bilen, og kørte derhen. Her overlod de ungerne til deres forældre, hvorefter de kørte mod turistinformationen for at se om de kunne købe et par sække brænde til vores brændeovn i hytten. Dog var butiksfatter ikke til stede (selvom der var helt åbent i butikken og der stod at han kom tilbage kl. 14.30). Så Bo og Hanne-Mie måtte køre tilbage til hytten for at finde nogle kontanter, som de kunne puttes i den udendørs kasse til betaling for pejsebrænde. Men da de kom tilbage til turistinformationen var butiksfatter på magisk vis dukket op, og de kunne så alligevel bruge kortet til at købe to dejlige sække med brænde. Skønt!
Tilbage i hytten, ville Bo herefter stille brændet i læ, så det ikke blev fugtigt inden vi skulle fyre det af i brændeovnen. Derfor låste han det lille skur op, som befinder sig i forlængelse af hytten, hvorefter han kunne stille vores to nyindkøbte sække med brænde ind – til de andre 15 sække med brænde som allerede befandt sig i skuret! Så vi skal edderma’me give den gas med brændeovnen for at løbe tør for brænde i år!
Mens Bo og Hanne-Mie havde været på brænde-udflugt, havde Kim, Anne-Mette og ungerne hygget sig på pisterne, og det var blevet til en del dejlige nedløb på den store blå boulevard-piste, samt nogle få omgange på Danskerpisten. Til sidst var ungerne dog ved at være brugte, og vi satte atter snuderne mod hytten. Bonusinfo: Det er betydelig hurtigere og mindre anstrengende at stå på ski FRA huset TIL pisten (mest ned ad bakke) to personer, end det er at stå på ski FRA pisten TIL huset MED to trætte børn i enden af skistaven! Så de voksne nåede at blive både forpustede og svedige inden vi kom tilbage til hytten, hvor der blev serveret varm cacao og småkager. Uhmmmm, DET er dælme hygge!
Efter en lækker aftensmad, bestående af medister med kartofler og pandesovs, stod den på en omgang gemmeleg for hele familien – det var liiidt lettere for ungerne at gemme sig end det var for morfar, men point for forsøget 🙂
Herefter kastede ungerne sig med stor iver over nogle medbragte opgavebøger, mens de voksne kunne slappe lidt af og nyde en kop te og lidt snacks, inden sengene igen kaldte på os efter endnu en skøn dag.
Tirsdag d. 14/1 2020
Vi observerede regn natten til tirsdag så det var ikke ligefrem en drømmestart på dagen, men det så ud til at vejret var rimelig klart og lignede opklaring så det skulle nok blive helt godt. Efter morgenmaden blev indtaget drog skitosserne mod liften for at få det første skifix. Det blev til en enkelt tur på Danskerbakken for at få varmet benene op. Dog blev det hurtigt tydeligt at der var faldet regn for pisten var ikke ligefrem spækket med puddersne. Vi besluttede hurtigt at komme højere op i terrænet for at lede efter nysen og det fandt vi ganske rigtigt også på toppen. Dog skulle vi igennem en gang slud, inden vi nåede op til sneen. Og det var en omgang tung tøsne, så man blev ret hurtigt fugtig af at suse ned af pisten. Så efter 2 nedløb, hvor vejret blev mere og mere vådt, besluttede vi os for at suse mod hytten for at blive tørre igen og få en omgang lækker frokost. Godt gennemblødte nåede vi hjem til hytten, hvor tøjet blev hængt til tørre i den meget praktiske sauna, som blev tændt til formålet. Efter en lækker omgang rugbrødsmadder, og en smule afslapning, mens vi holdt øje med om vejret klarede op og om tøjet begyndte at smelte i saunaen, var vi atter klar på et par ture på pisterne – denne gang i lækkert varmt skitøj direkte fra saunaen 🙂 Dog var Bos handsker stadig meget våde, så han besluttede sig for at blive hjemme og holde Hanne-Mie med selskab, mens resten af truppen atter drog ud i det fugtige skivejr.
Vi hoppede på stoleliften for at komme op på toppen, hvor der stadig var sne istedet for regn. Det blev til et par nedfarter – hvor Milo var ned og smage på sneen et par gange – inden vi atter var så våde at vi kaldt hytten over radioen og advarede om at vi vendte frygteligt tilbage for at få varm cacao.
Atter blev det gennemblødte skitøj tørret i saunaen, mens de kolde skibumser blev varme med hjælp fra den varme cacao og en god brændeovn.
Kim og Anne-Mette var blevet så imponerede over den varme sauna, at de besluttede sig for at prøve om den også kunne bruges på mennesker. DET kunne den! Faktisk var den så effektiv, at Kim og Anne-Mette måtte indtage 2 kolde øl hver, samt have pauser ude på terrassen i undertøj og kolde bade for at kunne klare varmen. Men hold da op hvor var det lækkert!
Nyvaskede og gennemvarme kastede Kim og Anne-Mette sig over madlavningen, som i dag stod på risengrød med pærekompot. Og da der blev spist helt op, er vi nu sikre på super dejligt ski-vejr i morgen (håber vi på!)
Resten af aftenen stod på hygge og afslapning med spil. læsning og en god drink, inden vi atter finder vej til de dejlige køjesenge til en velfortjent nats søvn. Godnat, og sov godt!
Onsdag d. 15/1 2020
Så blev det atter morgen, og Milo og Mormor var som vanligt de første til at komme ud af fjerene. Resten af hytten fik også så småt øjne og kom ned til morgenmaden – i dag med blødkogte æg, som efter ungernes mening godt liiiige måtte have været en smule mere kogt.
Herefter tørnede vi atter ud på pisterne, hvor det til vores store glæde havde sneet om natten! ca. 1 cm lå der på bilerne da vi kom ud, og oppe på toppen af fjeldet, kunne vi til vores fryd se, at der var kommet adskillige cm. Så her kørte vi oppe det meste af formiddagen, da sneen var ubetinget bedst heroppe. Dog begyndte især Aviaya at blive kold i hænder og fødder, så vi drog efter nogle dejlige nedløb tilbage til hytten for at få varmen igen og få lidt lækker mad.
Efter maden var Aviaya ikke helt klar til at komme ud på pisten igen, da hun var bange for at blive kold igen. Men vejret var skønt, og vi fik til sidst overtalt hende til at komme med ud igen – og det fortrød hun ikke!
Vi hyggede os max. på den store blå piste, og de voksne fik også lige testet den sorte piste af på skift, mens ungerne hyggede på den blå. Kim præsterede at fjolle så meget med ungerne at han kørte baglæns ind i en dynge sne og tiltede bagover – til stor morskab for resten af selskabet.
Vi nåede også at se 2 andre styrte på pisten i dag – den første var en mand på vej ned af den sorte piste med sine støvler åbnet helt op. Det skal man altså ikke gøre, medmindre man ønsker at sprede sit skiudstyr over en anseelig del af pisten – hvilket han da også gjorde. Kim var dog så behjælpelig at han hjalp med at samle fyrens skiudstyr sammen på vej ned. Den anden der styrtede var en ung pige, som var kørt igennem afspærringen, og havde fået nogle knubs. Hun blev hentet på en snescooter.
Ungerne begyndte at længes hjem til hytten og Mormor med den varme cacao, og Anne-Mette tog dem derfor med hjemover, mens Kim og Bo lige kunne nå en nedfart eller to mere, inden lifterne lukkede for i dag. Kim nåede lige en enkelt ræsertur ned ad den sorte-røde piste, inden han og Bo også smuttede hjem til hytten, hvor Hanne-Mie havde bagt en lækker chokoladekage til cacaoen. Uh, hvor dejligt!
Efter at ungerne havde lavet dagens lektier (Milo under NOGEN flere protester end Aviaya), blev det tid til hygge og aftensmad, som i dag var sammenkogt med ris og flutes – yderst delikat.
Til sidst blev der også tid til hygge med et spil og slik – til ungernes store begejstring! Måske succesen bliver gentaget igen i morgen 🙂
Torsdag d. 16/1 2020
Denne morgen valgte vi åbenbart at sove længe, og klokken nåede at blive omkring 9, før vi satte os til morgenbordet. Til vores store glæde tegnede det til at blive fint ski-vejr i dag, og kl. ca. 10:30 stod Kim, Anne-Mette og ungerne nede ved stoleliften klar til dagens første tur. Bo og Hanne-Mie valgte at bruge formiddagen på at gå en dejlig lille tur i området
Det gik super godt med skiløbet, og Kim lærte ungerne lidt ski-fif i løbet af dagen. Aviaya fik lov til at prøve at køre med Kims skistave, hvilket gik ganske godt. Vi mødtes med Bo og Hanne-Mie i bunden af pisten, hvor de kunne se hvor dygtige ungerne var blevet til at stå på ski.
Kl ca. 12:30 vendte vi tilbage til hytten, hvor vi nød en dejlig middagsmad, og herefter gik turen atter ud på pisterne – denne gang sammen med Bo, som også lige ville ud og prøve sneen af. Kim havde udstyret Aviaya med hans ekstra skistave, så hun kunne øve sig på at bruge skistavene på vej ned ad pisten.
Ved tre-tiden var ungerne så småt ved at være brugte og lidt afkølede, og Anne-Mette tog dem derfor med hjemover, mens Kim og Bo lige kunne snuppe sig et enkelt nedløb (Bo) eller to (Kim), inden de også vendte hjem til varm cacao og småkager i hytten.
Efter cacao blev der tændt op i saunaen, og denne gang skulle både Kim, Anne-Mette, Bo og ungerne prøve een tur i saunaen. Ungerne havde aldrig prøvet sauna før, og skulle liiiige vænne sig til varmen, men de holdt godt ud, og nød oplevelsen i fulde drag. De voksne holdt ud lidt længere (muligvis på grund af de dejlige kolde øl, som blev indtaget i saunaen og ude på terrassen undervejs).
I aften var det Bos tor til at brilliere i køkkenet, og derfor stod menuen på lækre pandekager a’ la Morfar – til ungernes (og de voksnes) store fryd – mere ferie-agtigt bliver det da vist næppe!
Efter aftensmaden plagede ungerne for om vi ikke kunne gentage succesen fra i går med spil og slik. Efter (meget lidt) overtalelse, fandt vi atter Cortex-spillet frem, og åbnede for en pose chips, og så blev der ellers spillet igennem! Første omgang vandt Kim, Aviaya og Hanne-Mie over Bo, Milo og Anne-Mette, som kun nåede at få 3/4 hjerne. Milo ville derefter gerne slappe lidt af, og derfor teamed Kim og Anne-Mette op mod Morfar og Aviaya, mens Mormor var hjerne-administrator. Og vi er ikke meget for at indrømme det – men 1 ung og 1 gammel hjerne er åbenbart mere kvik end 2 hjerner under 50…. det kræver en revanche på et senere tidspunkt!!
Herefter blev spillet pakket (langt) væk, og der blev tid til afslapning, en god bog / en god iPad og en drink eller to, inden vi atter tørnede ind for at blive friske til den sidste dag på ski i morgen (hvis vejret ellers tillader det).
Fredag d. 17/1 2020
Denne morgen var der åbnet for sluserne i himlen, og det fortsatte med regn og dis hele den lange dag. Kim og Bo vovede sig ud for at se om vejret evt. var bedre oppe på toppen af fjeldet, så man kunne have noget godt skiløb deroppe. Det kunne man ikke – der var regn og sjap, skyer og sigtbarhed på under 100m. Så efter et enkelt nedløb vendte de to våde herrer atter tilbage til hytten, hvor de kunne tørre og få en omgang middagsmad. Så hele dagen blev brugt indendørs, hvor vi slappede af og fik læst højt for ungerne af Kaptajn Underhyler, og lagt diverse kabaler og spillet Fisk. Hen under aften begyndte vi så småt at pakke vores habengut sammen og smide det ud i bilerne, så vi var klar til at køre afsted hjemover i morgen.
Aftensmaden bestod af diverse rester af sammenkogt og pasta og pølser. Og så var der jo dømt fredagshygge med slik og lidt lækkert, inden vi for sidste gang krøb til køjs her i Vrådal for i år.
Choose site to share content on
Skriv et svar Annuller svar
Din e-mailadresse vil ikke blive publiceret. Krævede felter er markeret med *
Gem mit navn, mail og websted i denne browser til næste gang jeg kommenterer.
Les Menuires 2008 (9)
Zell am Ziler 2011 (1)
St. Anton 2017 (1)
Bad Gastein 2019 (1)
Fri, March 04, 2022 17:10:11
Mon, January 13, 2020 16:00:56
Dagbog Bad Gastein 2019
Sat, February 23, 2019 19:08:23
Mon, January 07, 2019 19:45:00
Sun, March 04, 2018 19:33:32
Mon, January 08, 2018 10:31:15
Dagbog St. Anton 2017
Mon, March 06, 2017 17:59:58
Sun, January 08, 2017 21:06:51